In nomine Domini amen. Anno incarnationis eiusdem millesimo trecentesimo quadragesimo tercio mense decembris, scilicet die iouis post festum beati Nicholay yhemalis, ego Guillermus Constantini de Dyuione draperius notum facio uniuersis quod cum ego tenear religiosis uiris priori et conuentui monasterii sancti Stephani dyuionensis ordinis sancti Augustini lingonensis dyocesis causam habentibus super hoc a bone memorie domino Roberto quondam cantore cappelle domini ducis Burgondie de Dyuione in trigenta solidis uiennensium de annuo et perpetuo redditu assessis et assignatis percipiendis et habendis singulis annis imperpetuum in octabis festi omnium sanctorum super quandam domum cellarium et uoleriam eiusdem domus et super fondos mansos et pertinencias earum confinatas in his quarum tenor inferius incorporatur ac sub certa pena certisque obligacionibus renunciacionibus et clausulis aliis in dictis his contentis quarum quidem litterarum sigillis bone memorie domini Petri quondam decani cappelle domini ducis predicte et magistri Aubrieti decani christianitatis dyuionensis sigillatarum tenor sequitur in hec verba: In nomine Domini amen. Anno incarnationis eiusdem millesimo ducentesimo septuagesimo mense aprilis, ego Matheus filius deffuncti Odonis Uirtuosi burgensis dyuionensis notum facio omnibus presentes litteras inspecturis quod ego prouida deliberacione non in aliquo circonuentus pro utilitate mea uendidi et concessi uiro uenerabili domino Roberto cantori cappelle ducis dyuionensis triginta solidos uiennensium de annuo et perpetuo redditu precio quindecim librarum et decem solidorum monete uiennensis de quibus a dicto cantore recepi et habui pagamentum integrum in pecunia numerata propter quod assedi dicto cantori dictos triginta solidos dicte monete percipiendos et habendos et ei uel eius mandato reddendos et deliberandos singulis annis imperpetuum de cetero in octabis omnium sanctorum sine exceptione et impedimento quibuslibet super domum meam quam edificaui et acquisiui et super cellarium et uoleriam eiusdem domus et super fondos mansos et pertinencias omnes dictarum domus et uolerie que site sunt Dyuione in foro ueteri iuxta domum Hugoneti dicti Malliens ex una parte et iuxta mansum liberorum deffuncti Haymonis de Fontanis ex altera. Promittens per sacramentum meum prestitum super sancta Dei euuangelia corporale dictas domum et uoleriam cum cellario fundis mansis et pertinenciis predictorum in bono statu tenere et hec omnia dicto cantori et eius mandato qualicunque contra omnes ubique locorum et in omni curia meis expensis propriis perpetuo garantire et dictos triginta solidos ei uel eius mandato annuatim reddere perpetuo termino supradicto. Et nisi soluti fuerint annuatim termino supradicto uolo et concedo me et meos heredes et quoscunque alios predicta tenentes pro tempore teneri dicto cantori et eius mandato in crastino dictarum octabarum ad emendam septem solidorum monete predicte et ut ex tunc in antea dictus cantor et eius mandatum auctoritate propria et sine clamore ostensione et occasione curie cuiuslibet ad dictas domum uoleriam fondos mansos et pertinencias eius recurrat et recurrere possit et debeat et hec omnia teneat et ex hiis faciat fructus modis omnibus suos quousque dicti triginta solidi cum emenda septem solidorum pro quolibet anno quo soluti non fuerint integre persoluantur et dictam domum cum uoleria et pertinenciis earundem domus et uolerie ad statum reduxerimus competente, et ad hec ipsas domum et uoleriam cum cellario fundis mansis et pertinenciis earum et me ac predicta tenentes pro tempore speciali obligo. Hec autem omnia ego Bartholometa uxor dicti Mathei sponte prouide sine ui et metu laudo uolo et concedo et rata et firma habeo et promitto imperpetuum habere iuramento prestito super sancta Dei euuangelia corporali et in nullo contraire de cetero per me uel per alium racione dotis uel donacionis propter nupcias aut proprietatis uel conquestus aut auserie uel modo alio qualicunque. Renunciamus autem nos Matheus et Bartholometa predicti quilibet in solidum et pro toto per sacramentum predictum in hoc facto prouide excepcioni presentis uendicionis precii integre non habiti iusti et legittimi et exceptioni minoris precii et omni auxilio iuris canonici et ciuilis et consuetudinis et facti et omnibus iuribus in fauorem mulierum introductis et omnibus que contra presens instrumentum uel factum possent obici seu dici. In cuius rei testimonium et munimen his presentibus sigilla uirorum uenerabilium domini Petri decani cappelle ducis et magistri Alberici decani christianitatis dyuionensis supplicauimus fecimus et obtinuimus apponi. Actum anno et mense predictis. Ego ad presens considerata super hoc utilitate mea euidenti non deceptus non coactus nec in aliqua parte circonuentus sed spontanea uoluntate conuenio ac conuenciones et pactiones facio cum predictis priore et conuentu monasterii sancti Stephani dyuionensis super dicto annuo redditu in modum et formam qui secuntur, uidelicet quod pro dictis triginta solidis uiennensibus annui et perpetui redditus ac nomine et loco eorundem, ego et mei heredes tenentes et possidentes pro tempore predicta hereditagia in dictis assessione et assignatione contenta soluemus et reddemus ac reddere et soluere tenebimur predictis priori et conuentui et suis successoribus uel eorum mandato singulis annis perpetuo triginta solidos turonensium monete regalis communiter currentis pro tempore per regnum Francie in octabis dicti festi omnium sanctorum sub et saluis pena obligacione renunciatione clausulis et omnibus aliis in dictis litteris expressis prout superius continentur. Promittens pro me et meis heredibus ac tenentibus et possidentibus pro tempore hereditagia predicta omnia et singula premissa facere adimplere et per meum iuramentum propter hoc super sancta Dei euuangelia corporali prestitum et sub obligacione omnium bonorum meorum quorumcunque et inuiolabiliter obseruare et non contrauenire quomodolibet infuturum et ad premissorum omnium et singulorum obseruanciam uolo me et meos heredes compelli, etc. In quorum testimonium, etc. Actum in presencia Iohannis Cultilerii clerici coadiutoris Hugonis Poisseneti notarii dyuionensis, magistri Iohannis Brucheti, magistri Iohannis Poyneti et Iohannis Obeleti de Besua, testium ad hoc uocatorum anno mense et die predictis.